DA Den Europæiske Unions Tidende CE 88/334

(2004/C 88 E/0341)

SKRIFTLIG FORESPØRGSEL E-0937/03

af Roberta Angelilli (UEN) til Kommissionen

(26. marts 2003)

Om: Bistand til EU-borgere i Venezuela

I løbet af de seneste måneder har den sociale, økonomiske og politiske krise i Venezuela udviklet sig dramatisk, hvilket har betydet et reelt sammenbrud for alle de økonomiske aktiviteter, med lukning af en del virksomheder og øget arbejdsløshed til følge, ligesom krisen har kastet landet ud i en slags borgerkrig. Således er mange borgere, deriblandt højtstående personer inden for militæret, som har givet udtryk for uenighed med den nuværende præsident Hugo Chávez, blevet tvunget i eksil.

Ansvaret for denne situation ligger først og fremmest hos Venezuelas nuværende præsident, der, selvom har er blevet demokratisk valgt, på kort tid synes at have indført en form for autoritært regime og har samlet alle statsmagtens beføjelser hos sig selv.

Endvidere forholder det sig ifølge venezuelanske borgere, der er tvunget i eksil, sådan, at også de mest grundlæggende demokratiske principper som ytringsfrihed og respekt for menneskerettighederne, stadfæstet i adskillige internationale konventioner og i EU's charter om grundlæggende rettigheder, konstant overtrædes.

Blandt de EU-borgere, der befinder sig i Venezuela, er der ud over spaniere og portugisere også et stort italiensk samfund, der i løbet af mere end 50 års tilstedeværelse i landet har ydet et betragteligt bidrag til dets udvikling. Det synes imidlertid, som om disse personer hidtil ikke har modtaget nogen bistand fra EU's side, ligesom de heller ikke har været omfattet af nogen reel interesse fra de internationale organisationers side.

Der er foreløbig blevet indsamlet 4,5 millioner underskrifter for at anmode det venezuelanske parlament om hurtigst muligt at udskrive nyvalg.

Kan Kommissionen på denne baggrund oplyse:

1. om der findes særlige aftaler om bistand til Venezuela;

2. om der findes aktionsprogrammer til fordel for EU-borgere i Venezuela;

3. om EU har en fælles holdning til dette problem;

4. om hvilke politiske skridt EU agter at tage i denne sag?

Samlet svar

afgivet på Kommissionens vegne af Christopher Patten

på skriftlige forespørgsler E-0867/03 og E-0937/03

(30. april 2003)

Den politiske, økonomiske og sociale krise i Venezuela er endnu ikke afklaret, og den stærke polarisering gør det vanskeligt at nå frem til en hurtig løsning. Den venezuelanske regering har været ambivalent over for det internationale samfund (bl.a. Organisationen af Amerikanske Stater (OAS)) ved at støtte de igangværende forhandlinger med oppositionen, som frygter, at præsidenten ved forhalingstaktikker vil søge at udsætte en folkeafstemning, som eventuelt vil føre til, at han bliver afsat, til 2004. Der vil ikke ske nogen væsentlig bedring af den økonomiske situation i nær fremtid. BNP ventes at skrumpe med 20 % i 2003, hvilket vil forårsage højere arbejdsløshed, et fald i levestandarden og en stigning i fattigdommen. Statens indtægter vil sikkert ikke at nå op på niveauet før generalstrejken i år, og det vil således blive svært at opfylde de sociale forpligtelser.

Kommissionen og EU-medlemsstaterne følger situationen i Venezuela med stor opmærksomhed. EU er bekymret over den tydelige splittelse i samfundet mellem tilhængere og modstandere af præsident Hugo Chávez og har ligesom OAS understreget nødvendigheden af, at der findes en fredelig, demokratisk løsning på krisen i overensstemmelse med forfatningen og kravet om frie valg. To EU-medlemsstater (Spanien og Portugal) er medlemmer af den såkaldte »Group of Friends«, som blev nedsat for at støtte OAS i dens bestræbelser.

Der er ingen specifik bistandsaftale mellem EU og Venezuela, idet samarbejdet er baseret på rammeaftalen om samarbejde mellem EU og Andesfællesskabet, som trådte i kraft i 1998. I henhold til et aftalememorandum mellem EU og Venezuela, der blev undertegnet den 15. oktober 2001, er der tildelt et beløb på 38,5 mio. EUR til bilateralt samarbejde mellem 2000-2006. Det omfatter støtte til Venezuela på områderne genopbygning, katastrofeforebyggelse og økonomiske diversificering. Der blev tildelt et supplerende beløb på 25 mio. EUR til rehabiliteringsprocessen.

Som følge af den nuværende krise yder Kommissionen desuden finansiel støtte til OAS med henblik på at fremme den løbende dialog mellem parterne og om muligt nå til enighed om de tre vigtigste punkter: frie og retfærdige valg, en undersøgelse af begivenhederne i april 2002 og afvæbningen af civilbefolkningen. Kommissionen er også parat til at sende valgobservatører, hvis folkeafstemningen finder sted.

Som led i EU's deltagelse i foranstaltninger til fordel for udviklingslande, som gennemføres af ikke-statslige organisationer (budgetpost B7-6000), påtænker Kommissionen at prioritere forslag til støtte for den sociale sektor i de latinamerikanske lande, herunder Venezuela.

Kommissionen har ikke taget specifikke skridt til at beskytte EU-borgere i Venezuela, som normalt vil kunne regne med beskyttelse og støtte fra deres oprindelsesland.